hotchpotch/miracl-hf-unified huggingface dataset:
Touko Perko
Touko Pellervo Immanuel Perko (s. 23. toukokuuta 1941 Porvoo) on suomalainen tutkija ja tietokirjailija, joka on työskennellyt myös toimittajana.
Touko Perko syntyi opettaja Arvo Oskari Perkon ja kotitakousteknikko Maija Toivikki Tattarin perheeseen. Hänen puolisonsa vuodesta 1967 on ylihoitaja Ulla Eliina Airio. Perko tuli ylioppilaaksi 1960 ja valmistui filosofian maisteriksi 1968. Filosofian tohtoriksi hän väitteli 1971. Perko toimi Turun yliopiston asisstenttina 1967–1978, historian dosenttina 1973–2009 ja apulaisprofessorina 1978–1980. Alkio-opiston rehtori Perko oli 1980–1985, Jyväskylän yliopiston viestinnän dosentti 1985–2009 ja tiedotusopin professori 1987–1989. Hän työskenteli "Keskipohjanmaan" päätoimittajana 1986–1989 ja "Keskisuomalaisen" varapäätoimittajana 1989–1993 sekä lehden erityistehtävissä 1995–2001. Hän on ollut myös "Sotahistoriallisen aikakauskirjan" päätoimittaja. Suomen Akatemian tutkimusassistenttina ja tutkijana Perko toimi useaan otteeseen 1970- ja 1980-luvulla. Otavan kirjasäätiön palkinnon hän sai vuonna 1975.
Niandan
Niandan on Nigerin sivujoki Guineassa. Sen pituus on 365 kilometriä ja valuma-alueen laajuus 12 700 neliökilometriä. Keskimääräinen virtaus on 215 kuutiometriä sekunnissa.
Joki saa alkunsa Kissidougoun länsipuolelta 700 metrin korkeudesta. Se virtaa itään ja kääntyy sitten kohti pohjoista. Tärkeimmät sivujoet ovat Bale ja Koya, joiden välillä on suuria koskia. Alajuoksullaan Niandan muodostaa tulvatasangon, jolla viljellään riisiä. Fomiin suunnitellaan säännöstelypatoa ja 90 megawatin vesivoimalaitosta.
Atso Haapanen
Atso Haapanen (s. 1963) on suomalainen Porvoossa asuva tietokirjailija. Hän on kirjoittanut teoksia Suomen ilmailu- ja sotahistoriasta, sotaromaaneja ja eräkirjoja.
Dalby (Kemiö)
Dalby on kylä Kemiönsaaren kunnassa Varsinais-Suomessa. Dalby sijaitsee kunnan itärajalla Strömman kanavan kupeessa.
Dalbyhyn perustettiin lasitehdas 1860-luvulla, jota seurasivat mylly ja saha 1870-luvulla. Kylä kasvoi voimakkaasti, joten Dalby sai oman koulun, kaupan ja postin. Dalbyhin perustettiin myös sementtitehdas 1920-luvulla, joka sai hiekkavaransa kylän läpi kulevasta harjusta. Kylän ydinalue jaettiin kahtia ja useita taloja piti purkaa, kun Strömman kanavan uusi laajempi väylä rakennettiin Dalbyn halki 1960-luvun aikana.
1970-luvulla Dalby alkoi hiljetä. Ensin lopetti saha, sitten mylly ja lopulta koulu. Kylän väkiluku kääntyi laskuun työväestön muuttaessa muualle. 2000-luvun alussa on tehty toimenpiteitä kyläilmeen parantamiseksi. Lakkautettujen lasi- ja sementtitehtaiden kohdalla harju muokattiin uudelleen ja meren rantaan perustettiin hotelli. Hotelli Strandvik lopetti toimintansa muutaman vuoden jälkeen ja sen tilat muutettiin tukiasunnoiksi.
Keskustapuolue (Islanti)
Keskustapuolue () on vuonna 2017 perustettu islantilainen puolue. Keskustapuolueen perusti Islannin entinen pääministeri Sigmundur Davíð Gunnlaugsson, joka erosi virastaan ja edustamastaan Edistyspuolueesta Panaman papereista selvinneiden veroparatiisiyhtiökytkösten vuoksi. Ensimmäisissä parlamenttivaaleissaan vuonna 2017 vastaperustettu puolue menestyi hyvin saaden yli 10 % äänistä ja seitsemän paikkaa Alltingin.
Kopplorna
Kopplorna on saariryhmä Espoon Suvisaaristossa. Siihen kuuluu Högkopplan, Träskkopplan, Malmkopplan ja Hamnkopplan. Saarilla on runsaasti huvila-asutusta. Högkopplan on ollut vuodesta 1948 Yleisradion työntekijöiden kesänviettopaikka. Kopplornan saariryhmän ja Suvisaariston pääsaarten välissä on noin 200–300 metriä leveä salmi Kopplo sund.
Saariryhmän kolme itäisintä saarta eli Malmkopplan, Träskkopplan ja Hamnkopplan ovat kasvaneet lähes kiinni toisiinsa maankohoamisen seurauksena. Saarista eteläisintä eli Högkopplania erottaa Träskkopplanista muutaman kymmenen metrin levyinen salmi. Pohjoisessa Malmkopplanin koillispuolella sijaitsee pieni Kopplokobben. Saariryhmän eteläpuolella on muutamien aarien laajuisia kallioluotoja, joista suurin on Pipan.
Kopplorna-saarten luonto koostuu pääosin mustikkatyypin kangasmetsistä, kalliometsistä ja avokallioista. Paljasta, avointa kalliorantaa on etenkin Högkopplanin länsi- ja lounaisrannalla. Rantalehtoja ja rantaniittyjä Kopplorna-saarilla on jonkin verran. Puuston yleiskuvaa hallitsee mänty, rantalehdoissa kasvaa tervaleppää. Saarten huvila-asutus on melko tiheää, joten pihapiirien osuus pinta-alasta on suuri. Malmkopplanin puolivälissä on entinen merenlahti, joka halkaisee lähes koko saaren.
Kopplorna-nimen alkuperä on hämärän peitossa. Varhaisin maininta saarista on 1600-luvun kartassa muodossa Kåpenro Skiär. Nimi saattaa palautua ruotsalaismurteisiin tai keski-alasaksaan. Myös suomenkielinen alkuperä on mahdollinen. Radiotoimittaja ja kirjailija Reino Hirviseppä antoi saarille 1930-luvulla suomenkielisen nimen Koppelosaaret, mutta sitä ei virallistettu, eikä se liity millään tavoin alkuperäisen nimen sisältöön.
Artjom Blažijevski
Artjom Blažijevski (s. 20. maaliskuuta 1994 Moskova, Venäjä) on venäläinen jääkiekkopuolustaja, joka pelaa KHL-joukkue TsSKA Moskovassa. Tämän lisäksi hän on edustanut KHL:ssa myös Torpedoa. Blažijevski aloitti KHL-uransa Torpedossa kaudella 2014–2015. 17.3 2018 mennessä pelaamissaan 140 runkosarjaottelussa hän on kerannyt tehopisteet 9+24=33 ja 20 pudotuspeliottelussa tehopisteet 1+2=3.
Seppo J. Partanen
Seppo Juhani Partanen (s. 1941 Pielavesi) on suomalainen Espoossa asuva toimittaja, toimituspäällikkö ja Lapin historiasta, matkailusta, kullankaivuusta ja luonnosta kirjoja julkaissut tietokirjailija.
Partanen aloitti uransa Kouvolassa lukiota käydessään kirjoittamalla teatteriarvosteluja lehtiin. Hän oli toimittajana Kymen Sanomat-lehdessä ja Eteenpäin-lehdessä 1961–1967 ja asevelvollisuusaikanaan muutaman kuukauden toimittajana Ruotuväki-lehdessä. Partanen oli toimittajana, toimitussihteerinä ja kustannustoiminnasta vastaavana julkaisupäällikkönä Suomen Matkailuliitossa vuosina 1967-1999 ja projektipäällikkönä Oy Editassa 1999-2002. Partanen on ollut vapaa kirjailija vuodesta 2002 alkaen. Kirjojen lisäksi hän kijoittanut runsaasti lehtiartikkeleita Lapin historiasta, luonnosta ja kullankaivuusta.
Partanen oli Matkailutoimittajien Kilta ry:n puheenjohtaja 1976-1978 ja hän on Lapin Kullankaivajain Liiton ja Matkailutoimittajien Killan kunniajäsen. Hän teki radiodokumentteja ja radio-ohjelmia Yleisradiolle 1970- ja 1980-luvuilla ja sai Prix Italia palkinnon vuonna 1983 yhdessä Pertti Salomaan ja Martti Timosen kanssa tekemästään radiodokumentista "Oikotie vai elämäntapa, henkilökuvia kullankaivajista. radiodokumentti taiteilija Andreas Alariestosta". Partanen oli kullankaivuun historian asiantuntijana Åke Lindmanin elokuvan ja televisiosarjan Lapin kullan kimallus tuotannossa ja käsikirjoituksessa.
MacKenzie Weegar
MacKenzie Weegar (s. 7. tammikuuta 1994 Nepean) on kanadalainen jääkiekkoilija, joka pelaa NHL-seura Florida Panthersissa. Hän on Panthersin seitsemännen kierroksen varaus . Hän on pelipaikaltaan puolustaja ja laukoo rightilta. Kaudella 2016–2017 alkaneella NHL-urallaan hän on 17.3.2018 mennessä pelannut 50 NHL:n runkosarjaottelua tehopistein 1+5=6.
Thomas Linley nuorempi
Thomas Linley nuorempi (1756 – 5. elokuuta 1778) oli brittiläinen säveltäjä ja viulisti. Hän oli Thomas Linleyn vanhin poika ja tunsi henkilökohtaisesti Wolfgang Amadeus Mozartin, jonka hän tapasi Italiassa keväällä 1770.
Linley nuorempi opiskeli aluksi Lontoossa William Boycen johdolla ja jatkoi viulunsoiton opintoja Firenzessä Pietro Nardinin johdolla. Vuonna 1771 Linley palasi kotimaahansa, jossa hän sittemmin kuoli hukkumalla tapaturmaisesti.
Aarno Planting
Aarno Planting (s. 1931) on suomalainen opettaja ja nuortenkirjailija.
Planting oli vuonna 1961 veiston ja metallityön opettajana vuonna 1947 perustetussa Malmin kaupallisessa keskikoulussa, vuodesta 1965 Malmin yhteiskoulu.
Onnelin ja Annelin talvi (kirja)
Onnelin ja Annelin talvi on Marjatta Kurenniemen kirjoittama lastenromaani. Se on jatkoa teokselle "Onnelin ja Annelin talo". Ensimmäinen painos julkaistiin vuonna 1968, ja sen on kuvittanut Maija Karma. Teos on julkaistu myös osana yhteisniteissä "Onneli ja Anneli 1–2–3" sekä "Onnelin ja Annelin kootut kertomukset". Kirja on julkaistu myös Annu Valosen lukemana äänikirjana.
Kirjaan pohjautuva elokuva Onnelin ja Annelin talvi sai ensi-iltansa lokakuussa 2015. Elokuvan ohjasi Saara Cantell.
Parhaat ystävykset Onneli ja Anneli asuvat kahdestaan omassa talossaan. Yhtenä iltana tytöt valmistelevat pihaansa tulevaan talveen, ja silloin pihatielle ajaa pikkuruinen auto. Autosta nousee ulos herra Vaaksanheimo, joka on perheensä kanssa joutunut kodittomaksi. He etsivät rouva Ruusupuuta, joka rakennuttaa asuntoja sellaisille, joiden on vaikea löytää sopivaa kotia. Onneli ja Annelikin ovat ostaneet talonsa rouva Ruusupuulta, mutta hekään eivät tiedä tämän senhetkistä osoitetta. Naapurissa asuvat rouva Ruusupuun serkut Tingelstiina ja Tangelstiina, mutta heilläkään ei ole tietoa rouvan olinpaikasta.
Onneli ja Anneli ehdottavat, että Vaaksanheimon perhe, johon kuuluvat herran lisäksi rouva Vaaksanheimo, isoäiti, lapset Putti ja Lilli sekä pikkuinen vauva, voisivat jäädä heidän luokseen asumaan. Rouva Ruusupuulla on tapana lähettää joulukortti, ja hän saattaisi kertoa siinä osoitteensa. Perhe saa tilapäisen kodin Onnelin ja Annelin leikkihuoneessa olevasta nukketalosta, joka on tälle erityislaatuiselle perheelle juuri sopivan kokoinen. Vaaksanheimojen huolet eivät kuitenkaan lopu tähän, sillä joku ilmeisesti seuraa heitä. Vaaksanheimot yrittävät pysytellä piilossa ja näyttäytyvät vain harvoille isoille ihmisille, koska jotkut haluavat vain tuijottaa erilaisia ja pahimmassa tapauksessa asettaa heidät näytteille ansaitakseen rahaa. Eräänä talvi-iltana Onnelin ja Annelin ovikello soi yllättäen. Ovella on Annelin äidin entinen taloudenhoitaja Adele. Tämä ei ole koskaan pitänyt Annelista, joten mitään hyviä aikeita hänen saapumiseensa ei voi liittyä.
Ossi Kokkonen
Ossi Kokkonen (11. maaliskuuta 1936 Viipuri – 2. maaliskuuta 2018 Tuusula) oli suomalainen yritysjohtaja.
Kokkonen valmistui diplomi-insinööriksi Teknillisestä korkeakoulusta. Hän työskenteli metsäteollisuudessa eri tehtävissä, muun muassa Pohjan Sellu Oy:n toimitusjohtajana vuodesta 1988 ja Botnia Wood Ab:n toimitusjohtajana. Vuodesta 1991 hän oli Oy Metsä-Serla Ab:n saha- ja selluteollisuuden johtaja ja johtokunnan jäsen vuoteen 1996 ja sitten konsulttiyrittäjä 1997–2008.
Aapo-Matti Salmi
Aapo-Matti Salmi (6. helmikuuta 1920 Mikkeli – 18. huhtikuuta 2005 Rovaniemi) oli suomalainen maatalous- ja metsätieteiden maisteri, rehtori ja eräkirjoja kirjoittanut kirjailija.
Salmi asui vuodesta 1951 alkaen Kittilässä ja sittemmin Muoniossa ja Rovaniemellä. Hän toimi oppikoulun biologian lehtorina vuodesta 1955 sekä kansalaisopiston ja oppikoulun rehtorina. Salmen eräaiheisia novelleja on julkaistu Otavan julkaisussa Eränkävijä ja Kariston julkaisussa Erämaailma. Salmi teki myös erä- ja luontoaiheisia ohjelmia Yleisradiolle ja Lapin Radioon. Hänet valittiin Lapin Vuoden Erämieheksi vuonna 1997 ansioistaan lappilaisen eräperinteen vaalijana ja tallentajana.
Almuñécar
Almuñécar on kunta Andalusian itsehallintoalueella Espanjassa. Almuñécarin asukasluku on 27 135 (2017).
Foinikialaiset perustivat nykyisen Almuñécarin paikalle siirtokunnan nimeltä "Sexi" noin vuonna 800 eaa. Paikkakunnalle kehittyi tärkeää kalansuolauksen ja kalansäilönnän teollisuutta. Roomalaiset valloittivat alueen toisen puunilaissodan aikana 200-luvulla eaa. Vuonna 49 eaa. roomalaiset nimesivät kaupungin nimellä "Sexi Firmum Iulium". Kalateollisuuden tarpeita varten roomalaiset rakensivat 100-luvulla useita kilometrejä akvedukteja. Maurilaisaika alkoi vuonna 755, kun Abd ar-Rahman I valloitti seudun ja päättyi vuonna 1489 kristittyjen toimesta. Maurilaiset toivat sokeriruo'on viljelyn ja kehittivät kalateollisuutta. Maurilaisten aikana Almuñécariin rakennettiin myös paljon uusia katuja ja rakennuksia.
Almuñécarin kunnan alueella on kolme taajamaa: Almuñécar, La Herradura ja Velilla-Taramay.
Onneli, Anneli ja orpolapset
Onneli, Anneli ja orpolapset on Marjatta Kurenniemen kirjoittama lastenromaani. Ensimmäinen painos julkaistiin 1971, ja sen on kuvittanut Maija Karma. Teos on julkaistu myös osana yhteisniteissä "Onneli ja Anneli 1–2–3" sekä "Onnelin ja Annelin kootut kertomukset". Kirja on julkaistu lisäksi Annu Valosen lukemana äänikirjana.
Kirjaan pohjautuva elokuva Onneli, Anneli ja Salaperäinen muukalainen sai ensi-iltansa tammikuussa 2017. Elokuvan ohjasi Saara Cantell.
"Onneli, Anneli ja orpolapset" on jatkoa teoksille "Onnelin ja Annelin talo" sekä "Onnelin ja Annelin talvi". Eräänä aamuna Ruusukujalle, Onnelin ja Annelin taloa vastapäätä olevalle tyhjälle tontille, aletaan rakentaa uutta taloa. Tontille nousee suuri, ruma tiilitalo, jonka ympärille rakennetaan korkea rauta-aita. Talo on uusi orpokoti, johon muuttaa kaksikymmentä orpolasta sekä ankara johtaja. Myöhemmin Anneli huomaa valitettavasti tuntevansa johtajan entuudestaan – hän on Annelin isän entinen taloudenhoitaja Minna Pinna.
Yhtenä kesäaamuna Onneli ja Anneli ovat menossa uimaan, kun he huomaavat laituriinsa kiinnitetyt lautan ja lautalla vieraan pojan. Poika on Pekki, joka on paennut vanhasta orpokodista. Karatessaan hän ei saanut mukaansa pikkuveljeään Timiä, ja etsiikin nyt uutta orpokotia, johon lapset on siirretty. Pekki suunnittelee ryöstöretkeä, jossa hän vapauttaisi Timin sekä muut lapset. Tytöt päättävät auttaa Pekkiä, ja kolmikko perustaa yhdessä rosvoliiton, jonka tehtävänä on pelastaa orpolapset Minna Pinnan hirmuvallasta. Rosvoliittoa ryhtyy tukemaan myös Vaaksanheimojen perhe, ja perheen poika Putti saakin pian tärkeän tehtävän. Ensimmäinen suunnitelma kuitenkin epäonnistuu, ja lasten pelastamiseksi tarvitaan muidenkin Ruusukujan asukkaiden – Tingelstiina, Tangelstiina ja Vekotiitus Vappusen sekä Urho ja Rosina Ulpukan – apua.
Keijo Talvisto
Keijo (Keke) Talvisto (7. tammikuuta 1928 Jyväskylä – 5. maaliskuuta 2018 Helsinki ) oli suomalainen pesäpalloilija. Hän pelasi Jyväskylän Kirissä ja sitten Myllykosken kilpaveikoissa.
Kingdom Come: Deliverance
Kingdom Come: Deliverance on Warhorse Studiosin kehittämä ja julkaisema roolipeli. Se julkaistiin vuonna PlayStation 4:lle, Windowsille ja Xbox Onelle.
Pelin kehittänyt studio on ilmoittanut, että peliä tullaan käyttämään tšekkiläisessä yliopistossa keskiajan historian opetuksessa.
GameSpot antoi pelille arvosanaksi 8/10 arvostellussaan.
Konsoliversio on saanut kritiikkiä julkaisuversiossa olleista ohjelmointivirheistä.
Peli on myynyt kahdessa viikossa julkaisunsa jälkeen yli miljoona kappaletta eri alustoilla.
Iijoki (Laatokan Karjala)
Iijoki eli Ihalanjoki () on Laatokkaan laskeva joki Karjalan tasavallassa Venäjällä. Suurin järvi joen valuma-alueella on Iso-Iijärvi (). Venäjällä. Joen valuma-alueen järvistä ulottuvat Suomen alueelle Kurkelanjärvi () Suomen ja Venäjän rajalla sekä pari siihen laskevaa lampea.
Loxocemuspyton
Loxocemuspyton eli meksikonkaivupyton ("Loxocemus bicolor") on käärmelaji, jota tavataan Keski-Amerikasta. Se on sukunsa ja heimonsa ainoa laji.
Loxocemuspyton on keskikokoinen käärme, yleensä alle metrin pitkä, mutta suurimmat yksilöt saavuttavat 1,5 metrin pituuden. Käärmeellä on lieriömäinen, lihaksikas ruumis. Sen silmät ovat pienet ja pupillit pystysuorat ja elliptiset. Loxocemuspytonilla on pieni suu ja lyhyt häntä.
Loxocemuspyton elää matalilla ja kohtalaisilla korkeuksilla lounaisessa Meksikossa, Guatemalassa, Hondurasissa, El Salvadorissa, Nicaraguassa ja luoteisessa Costa Ricassa.
Sen elinympäristöön kuuluvat kosteat ja kuivat trooppiset metsät.
Loxocemuspyton elää osittain maan alla. Se kaivaa päivisin koloja löysässä maaperässä tai mätänevissä lehdissä ylöspäin kääntyneellä kuonollaan. Öisin ja sateisina päivinä se hakeutuu maanpinnalle.
Loxocemuspytonin luokittelusta on kiistelty kauan. Suku luettiin aiemmin joko pytonkäärmeisiin, jättiläiskäärmeisiin tai välkekäärmeisiin, mutta nykyään sen katsotaan muodostavan oman heimonsa Loxocemidae. Molekyylitutkimukset ovat osoittaneet, että loxocemuspyton on läheisintä sukua pytonkäärmeille ja välkekäärmeille.
Po pojas v nebe (DVD)
Po pojas v nebe () on venäläisen rock-muusikko Nikolai Noskov’n DVD, joka julkaistiin vuonna 2007.
Gunnar Wasastjerna
Gunnar Evert Wasastjerna (18. marraskuuta 1900 Helsinki – 17. syyskuuta 1980 Tornio) oli suomalainen ylilääkäri, lääkintöneuvos ja muistelmakirjailija.
Wasastjernan vanhemmat olivat lääketieteen lisensiaatti, valtiopäivämies Evert Victor Wasastjerna (1862–1941) ja Hanna Maria Grenman. Hän pääsi ylioppilaaksi 1919 ja valmistui lääketieteen kandidaatiksi 1924, voimistelunopettajaksi 1927 ja lääketieteen lisensiaatiksi 1930.
Wasastjerna toimi Suojärven kunnallissairaalan lääkärinä 1931–1939, Lapin lääninsairaalan alilääkärinä 1939–1945, Taivalkosken aluelääkärinä 1945–1948 ja Tornion yleisen sairaalan ylilääkärinä vuodesta 1948. Hän voitti useita Suomen ja armeijan mestaruuksia pikauinnissa.
Folio (albumi)
Folio on suomirock -yhtye Jay Lewis Gangin esikoisalbumi, joka julkaistiin omakustanteena 9. maaliskuuta 2018.
Albumilta on julkaistu singleinä kappaleet ”Liekki”, ”Taivas tietää sen”, ”Enkelit” ja ”Julma nainen”.
"Folion" kaikki kappaleet on sanoittanut Jay Lewis (lukuun ottamatta kappaletta ”Älä lähde pois”). Säveltämiseen ovat osallistuneet myös muut yhtyeen jäsenet. Yksi kappaleista, nimeltään ”Älä lähde pois” on alunperin Skädäm -yhtyeen kappale vuodelta 1986. Skädämin laulaja ja yksi perustajajäsenistä oli Jay Lewis Gangissa soittava Frogley.
Kaikki kappaleet on sovittanut Jay Lewis Gang.
Urpo Pitkänen
Urpo Pitkänen (s. 1938 Pyhäjärvi Vpl ) on suomalainen opettaja ja eräkirjailija.
Pitkänen toimi vuodesta 1961 Kuhmon Niemiskylässä kansakoulun opettajana ja hän on harrastanut metsästystä, kalastusta, erävalokuvausta ja kenneltoimintaa. Hänen kirjoituksiaan on ilmestynyt Eränkävijässä sekä Metsästys ja kalastus-lehdessä. Lisäksi Pitkäsen tekstejä on julkaistu useissa eräantologioissa.
Bjarne Pettersson
Bjarne Christian Johannes Pettersson (s. 25. lokakuuta 1947 Korppoo) on kunnallismies, joka toimi Maarianhaminan kaupunginjohtajana.
Bjarne Pettersson syntyi luotsi Leonard Petterssonin ja kauppias Hjördis Pettersonin perheeseen. Hän tuli ylioppilaaksi 1966 ja valmistui valtiotieteen maisteriksi 1972. Maarianhaminan kaupunginsihteerinä Pettersson toimi 1974–1999 ja 2004–2006. Hän oli Maarianhaminan vt. kaupunginjohtaja 2000–2003 ja kaupunginjohtaja vuodesta 2007. Pettersson jäi tästä tehtävästä eläkkeelle keväällä 2011, hänen seuraajakseen valittiin Edgar Vickström.
Bengtsår
Bengtsår on Saaristomeren itäreunalla Hankoniemen pohjoispuolella oleva saari, joka kuuluu Hangon kaupunkiin. Bengtsår on pohjois-eteläsuunnassa 3,4 kilometriä pitkä ja leveimmillään itä-länsisuunnassa 1,5 kilometriä. Saaren pinta-ala on melkein 3 neliökilometriä. Saaren korkein kohta, ”näköalakallio”, on 26,5 metriä merenpinnasta. Mantereelle Bengtsårista on lyhimmillään vajaa kilometri.
Helsingin kaupunki omistaa valtaosan saaresta ja sitä ympäröivästä vesialueesta. Saaressa on myös vapaa-ajan asutusta. Helsingin omistamia alueita käytetään nuorten leiri- ja retkitoimintaan. Saareen on kesäisin Helsingin vesibussiyhteys.
Saaren lounaisosassa on vuonna 1995 perustettu yksityinen luonnonsuojelualue, 17 hehtaarin kokoinen Bengtsårin tammilehto.
Saaren asutuksesta on dokumentteja 1500-luvulta: silloisen Tenholan pitäjän kirkollisverojen tilikirjassa 1556 Bengtsåriin on kirjattu kolme, Santalaan kaksi ja Hankoon kuusi veronmaksajaa. Vuonna 1647 Bengtsårissa oli kaksi toimivaa maatilaa. Vuonna 1677 Bromarv erotettiin Tenholan seurakunnasta omaksi kappeliseurakunnakseen. Tästä muodostui 1881 Bromarvin kunta, jonka yksi kylistä Bengtsår oli. Vuoden 1977 kuntaliitoksessa Bengtsår liitettiin Hankoon, kun taas valtaosa Bromarvista liitettiin Tenholaan.
Helsingin kaupunki osti Bengtsårin ja muutaman lähisaaren käsittävät kaksi maatilaa vuonna 1907, kun se tarvitsi syrjäistä sijaintipaikkaa 10–18-vuotiaiden poikien kasvatuslaitokselle, joka muuttui vuonna 1926 koulukodiksi. Kerrallaan saarella oli 80–90 poikaa, jotka kärsivät koti-ikävän lisäksi syöpäläisistä ja taudeista ja pyrkivät saarelta karkuun. Työntekijöitä oli noin 25, ja päätoimintamuodot olivat kansakouluopetus ja maataloustyöhön perehdyttäminen. Koulukodin toiminta loppui vuonna 1940, kun talvisodan rauhanehtojen mukaisesti Hanko ympäristöineen vuokrattiin Neuvostoliitolle. Koulukodin toimintaa oli muutenkin kaavailtu lopetettavaksi, joten sitä ei aloitettu uudelleen Neuvostoliiton vetäydyttyä alueelta 1941. Miehitysaikana Bengtsårissa oli arviolta 500–1 000 neuvostosotilasta, jotka linnoittivat saarta ja asuivat korsuissa. Valtaosa koulukodin rakennuksista ja saaren metsistä tuhoutui.
Bengtsårin maa- ja vesialueita pakkolunastettiin Helsingiltä Neuvostoliitolle luovutettujen alueiden siirtoväen asuttamiseksi, ja saarelle muodostettiin puoli tusinaa maatilaa uudisrakennuksineen lähinnä Terijoelta evakuoitujen perheiden käyttöön. Maatiloilta kuitenkin muutettiin tulevien vuosikymmenten mittaan pois niiden niukan tuoton ja huonojen kulkuyhteyksien vuoksi.
1940-luvulta alkaen Helsingin kaupunki alkoi käyttää Bengtsåria lasten ja nuorten kesäleirien pitopaikkana. Aluksi leiriläisiä oli vain parisataa kesässä, kun vuonna 1973 osallistujia 35 leirillä ja retkellä oli jo yhteensä 1 251. 2010-luvun alkuvuosina Bengtsårissa leireili vuosittain pari tuhatta nuorta.
Nauska (taiteilija)
Nauska eli Jarmo Nauskaa on suomalainen valokuvaaja. Hän voitti Soundin vuoden rock-valokuvaaja palkinnon vuonna 2014. Nauskan kuvia on julkaistu lehtien lisäksi yli sadan levyn kannessa. Hän piti rockvalokuvanäyttelyn Bar Loosessa vuonna 2013.
Hotel Hideaway
Hotel Hideaway on Planetmedian luoma, puhelinsovelluksena käytettävä yli 17-vuotiaille suunnattu graafinen chat-tyylinen verkkopeli, pelissä toimitaan omalla virtuaalihahmolla peliin rakennetuissa huoneissa muiden käyttäjien kanssa.
Peli on ollut sovelluskaupoista julkisesti ladattavissa elokuusta 2016 lähtien.
Bernard Stevens
Bernard Stevens (1916–1983) oli brittiläinen säveltäjä. Ollessaan Royal College of Musicin opiskelijana hän voitti huomattavia sävellyspalkintoja. Toisen maailmansodan lopussa hän voitti Daily Express Victory Symphony -kilpailun teoksellaan "Symphony of Liberation", jonka hän sävelsi asepalveluksensa aikana. Teos kantaesitettiin Lontoossa vuonna 1946. Stevensin muuhun tuotantoon kuuluu muun muassa kamariooppera "The Shadow of the Glen".
Vuodesta 1948 Stevens oli itse Royal College of Musicin professori. Stevens oli vakaumuksellinen marxilainen. Tämä vaikutti hänen tuotantoonsa samoin kuin sen jäämiseen vähälle huomiolle sittemmin.
Harri Varpomaa
Harri Varpomaa (s. 23. maaliskuuta 1938 Pori) on suomalainen Porissa asuva työnjohtaja ja kirjailija.
Varpomaan esikoisromaani "Rosvoja, ruplia ja romantiikkaa" kertoo porilaismiesten puolen vuoden mittaisesta työkeikasta Etelä-Venäjälle Volgan suistoon Astrakanin kaupunkiin. Myös seuraavan kirjan novellikokoelman "Mullivaunun morsiamet ja muita kertomuksia" kuudesta novellista viisi liikkuu Venäjällä suomalaisten komennusmiesten mukana. Kokoelman nimikkonovelli taas sijoittui jatkosodan loppuvaiheisiin Poriin. Rikosromaanin "Nuutti-tytöt" päähenkilönä on suuren omaisuuden perinyt Janne Johansson joka päättää tehdä ihmissieppauksen itävaltalaisen Natascha Kampuschin tapauksen innoittamana.
Kuwait kesäolympialaisissa 1988
Kuwait osallistui vuoden 1988 kesäolympialaisiin Soulissa (Koreassa) kuudennen kerran historiassaan, mutta ei voittanut yhtään mitalia.
Xiaomi Redmi Note 3
Xiaomi Redmi Note 3 on Xiaomin 27. marraskuuta 2015 julkaisema älypuhelin, jossa on esiasennettuna Android 5.1 "Lollipop" -käyttöjärjestelmä Xiaomin MIUI-käyttöliittymällä.
Xiaomi Redmi Note 3 -älypuhelimessa on 5,5-tuumainen näyttö Full HD-resoluutiolla.
Laitteesta löytyy MediaTek Helio X10 MT6795-prosessori. Laitteessa on 3 Gigatavua RAM-muistia ja 32 Gigatavua sisäistä muistia. Puhelimen muisti on laajennettavissa enintään 32 Gigatavun microSD-kortilla.
Laitteessa on 13 Megapikselin takakamera. Etukameran tarkkuus on puolestaan 5 Megapikseliä.
Videokuvaus voidaan tehdä 1080p (Full HD) -resoluutioilla.
Julkaisuhetkellä laitteessa oli esiasennettuna Android 5.1 "Lollipop".
Myöhemmin laitteeseen on tullut päivitys Android 6.0 "Marshmallow" -versioon.
Molemmat versiot toimivat Xiaomin MIUI-käyttöliittymällä.
https://www.phonearena.com/phones/Xiaomi-Redmi-Note-3_id9803
Xiaomi Redmi Note Prime
Xiaomi Redmi Note Prime on Xiaomin 15. joulukuuta 2015 julkaisema älypuhelin, jossa on esiasennettuna Android 4.4 "KitKat" -käyttöjärjestelmä Xiaomin MIUI-käyttöliittymällä.
Xiaomi Redmi Note Prime -älypuhelimessa on 5,5-tuumainen näyttö HD-resoluutiolla.
Laitteesta löytyy Qualcomm Snapdragon 410 8916-prosessori. Laitteessa on 2 Gigatavua RAM-muistia ja 16 Gigatavua sisäistä muistia. Puhelimen muisti on laajennettavissa enintään 32 Gigatavun microSD-kortilla.
Laitteessa on 13 Megapikselin takakamera. Etukameran tarkkuus on puolestaan 5 Megapikseliä.
Videokuvaus voidaan tehdä 1080p (Full HD) -resoluutioilla.
Julkaisuhetkellä laitteessa oli esiasennettuna Android 4.4 "KitKat" Xiaomin MIUI-käyttöliittymällä.
https://www.phonearena.com/phones/Xiaomi-Redmi-Note-Prime_id9821
Xiaomi Redmi 3
Xiaomi Redmi 3 on Xiaomin 11. tammikuuta 2016 julkaisema älypuhelin, jossa on esiasennettuna Android 5.1 "Lollipop" -käyttöjärjestelmä Xiaomin MIUI-käyttöliittymällä.
Xiaomi Redmi 3 -älypuhelimessa on 5-tuumainen näyttö HD-resoluutiolla.
Laitteesta löytyy Qualcomm Snapdragon 616 8939v2-prosessori. Laitteessa on 2 Gigatavua RAM-muistia ja 16 Gigatavua sisäistä muistia. Puhelimen muisti on laajennettavissa enintään 128 Gigatavun microSD-kortilla.
Laitteessa on 13 Megapikselin takakamera. Etukameran tarkkuus on puolestaan 5 Megapikseliä.
Videokuvaus voidaan tehdä 1080p (Full HD) -resoluutioilla 30fps.
Julkaisuhetkellä laitteessa oli esiasennettuna Android 5.1 "Lollipop" Xiaomin MIUI-käyttöliittymällä.
https://www.phonearena.com/phones/Xiaomi-Redmi-3_id9856
Xiaomi Redmi 3 Pro
Xiaomi Redmi 3 Pro on Xiaomin 6. huhtikuuta 2016 julkaisema älypuhelin, jossa on esiasennettuna Android 5.1 "Lollipop" -käyttöjärjestelmä Xiaomin MIUI-käyttöliittymällä.
Xiaomi Redmi 3 Pro -älypuhelimessa on 5-tuumainen näyttö HD-resoluutiolla.
Laitteesta löytyy Qualcomm Snapdragon 616 8939v2-prosessori. Laitteessa on 3 Gigatavua RAM-muistia ja 32 Gigatavua sisäistä muistia. Puhelimen muisti on laajennettavissa enintään 128 Gigatavun microSD-kortilla.
Laitteessa on 13 Megapikselin takakamera. Etukameran tarkkuus on puolestaan 5 Megapikseliä.
Videokuvaus voidaan tehdä 1080p (Full HD) -resoluutioilla 30fps.
Julkaisuhetkellä laitteessa oli esiasennettuna Android 5.1 "Lollipop" Xiaomin MIUI-käyttöliittymällä.
https://www.phonearena.com/phones/Xiaomi-Redmi-3-Pro_id10284
Xiaomi Redmi 3S
Xiaomi Redmi 3S on Xiaomin 15. kesäkuuta 2016 julkaisema älypuhelin, jossa on esiasennettuna Android 6.0 "Marshmallow" -käyttöjärjestelmä Xiaomin MIUI-käyttöliittymällä.
Xiaomi Redmi 3S -älypuhelimessa on 5-tuumainen näyttö HD-resoluutiolla.
Laitteesta löytyy Qualcomm Snapdragon 430 8937-prosessori. Laitteessa on 3 Gigatavua RAM-muistia ja 32 Gigatavua sisäistä muistia. Puhelimen muisti on laajennettavissa enintään 128 Gigatavun microSD-kortilla.
Laitteessa on 13 Megapikselin takakamera. Etukameran tarkkuus on puolestaan 5 Megapikseliä.
Videokuvaus voidaan tehdä 1080p (Full HD) -resoluutioilla 30fps.
Julkaisuhetkellä laitteessa oli esiasennettuna Android 6.0 "Marshmallow" Xiaomin MIUI-käyttöliittymällä.
https://www.phonearena.com/phones/Xiaomi-Redmi-3S_id10200
Expedition to the Barrier Peaks
Expedition to the Barrier Peaks on Gary Gygaxin Dungeons & Dragons -roolipeliin kirjoittama tieteisfantasiaseikkailu. Tapahtumat sijoittuvat pudonneeseen avaruusalukseen, jonka miehistö on kuollut tuntemattomaan sairauteen. Pelaajien on kerättävä värillisiä avainkortteja päästäkseen juonessa eteenpäin.
Muut S-sarjan seikkailut ovat S1 Tomb of Horrors, S2 White Plume Mountain ja S4 Lost Caverns of Tsojcanth.
Lapsena Dungeons & Dragonsia pelannut Stephen Colbert piti seikkailua suosikkinaan.
Xiaomi Redmi Pro
Xiaomi Redmi Pro on Xiaomin 6. elokuuta 2016 julkaisema älypuhelin, jossa on esiasennettuna Android 6.0 "Marshmallow" -käyttöjärjestelmä Xiaomin MIUI-käyttöliittymällä.
Xiaomi Redmi Pro -älypuhelimessa on 5,5-tuumainen näyttö Full HD-resoluutiolla.
Laitteesta löytyy MediaTek Helio X25 MT6797T-prosessori. Laitteessa on 4 Gigatavua RAM-muistia ja 128 Gigatavua sisäistä muistia.
Laitteessa on 13 Megapikselin ja 5 Megapikselin takakamerat eli (kaksoiskamera). Etukameran tarkkuus on 5 Megapikseliä.
Videokuvaus voidaan tehdä 1080p (Full HD) -resoluutioilla 30fps.
Julkaisuhetkellä laitteessa oli esiasennettuna Android 6.0 "Marshmallow" Xiaomin MIUI-käyttöliittymällä.
https://www.phonearena.com/phones/Xiaomi-Redmi-Pro_id10194
Game Night (elokuva)
Game Night on vuonna 2018 ensi-iltansa saanut yhdysvaltalainen komediaelokuva, jonka ovat ohjanneet John Francis Daley ja Jonathan Goldstein. Se sai ensi-iltansa 23. helmikuuta 2018 Yhdysvalloissa ja 2. maaliskuuta 2018 Suomessa.
Elokuvassa esiintyy kaveriporukka, joka järjestää säännöllisesti peli-iltoja. Brooks ehdottaa seuraavaksi peli-illaksi murhamysteeriä kotonaan, uudessa huvilassaan. Brooks lupaa voittajalle palkinnoksi auton. Sattumanvaraisesti kun murhamysteeri alkaa, niin oikeat rikolliset kidnappaavat Brooksin huumevelkojen takia ja kolkkaavat järjestäjän tajuttomaksi. Kukaan ei epäile mitään, niin he jakautuvat tiimeihin ja alkavat pelaamaan peliä kuin normaalisti vihjeiden avulla.
Jalkapallon alle 19-vuotiaiden Euroopan-mestaruuskilpailut 2018
Jalkapallon alle 19-vuotiaiden Euroopan-mestaruuskilpailut 2018 pelattiin Suomessa 16.–29. heinäkuuta 2018 Seinäjoella ja Vaasassa. Turnaukseen osallistui kahdeksan maata, jotka arvottiin kahteen neljän joukkueen alkulohkoon. Euroopan jalkapalloliitto UEFA myönsi isännyyden Suomelle joulukuussa 2016.
Turnaus toimi myös karsintana Puolassa vuonna 2019 järjestettäviin alle 20-vuotiaiden maailmanmestaruuskilpailuihin. Molempien alkulohkojen kaksi parasta saivat paikan kisoihin. Lisäksi alkulohkojen kolmanneksi sijoittuneet pelasivat 26. heinäkuuta Seinäjoella karsintaottelun pääsystä MM-kisoihin.
Portugali voitti turnauksen voitettuaan loppuottelussa Italian jatkoajan jälkeen lukemin 4–3.
Isäntämaa Suomen lisäksi turnaukseen osallistuvat seitsemän maata selvisivät kaksivaiheisen karsinnan jälkeen. Karsinnan ensimmäinen osa pelattiin syksyllä 2017, ja toinen osa maaliskuussa 2018.
Alkulohkojen kolmanneksi sijoittuneet pelaavat 26. heinäkuuta Seinäjoella karsintaottelun pääsystä vuoden 2019 alle 20-vuotiaiden MM-kisoihin.
Nasir al Vahiši
Nasir Äbd al Karim al Vahiši (s. 1976 Mukaira, al-Baida, Pohjois-Jemen – 9. kesäkuuta 2015 al-Mukalla, Hadramautin maakunta, Jemen) oli jemeniläinen itsenäisyysliikkeen johtaja. Hän toimi Arabian niemimaan tukikohdan eli al-Qaidan johtajana vuodesta 2009 lähtien. Yhdysvaltain armeija murhasi hänet vuonna 2015.
Al Vahiši syntyi vuonna 1976. Hän vietti aikaa uskonnollisissa opistoissa. Vuonna 1998 hän matkusti Afganistaniin ja liittyi siellä al-Qaidaan. Hän toimi järjestön perustajan Osama bin Ladenin henkilökohtaisena avustajana. Joulukuussa 2001 al Vahiši soti Tora Boran yhteenotossa, jossa Britannia, Pohjoinen liitto, Saksa ja Yhdysvallat joukkosurmasivat Afganistanin islamilaisen emiirikunnan jäseniä. Emiirikunnan jäseniä on kerrottu kuolleen 200 ja liittouman jäseniä ei yhtään. Sen jälkeen al Vahiši joutui pakenemaan Iraniin, jossa hänet pidätettiin. Vuonna 2003 Al Vahiši kuljetettiin Jemeniin. Häntä pidettiin vangittuna Sanaassa. Helmikuussa 2006 hän ja 22 muuta al-Qaidan jäsenyydestä epäiltyä ihmistä pääsi karkaamaan vankilasta. Suurin osa heistä vangittiin uudelleen tai murhattiin. Al Vahiši ja Qasim al Raimi eivät jääneet kiinni.
Al Vahiši on väitetty toimineen Jemenin al-Qaidan kokoamisessa saaden mukaan uusia ihmisiä ja Afganistanista ja Irakista palkattuja kokeneita sotilaita. Jemenin keskushallitusta vastustavat heimot tuki heitä ja ryhmän suosio kasvoi uusilla alueilla.
Tammikuussa 2009 al Vahiši kertoi Jemenin ja Saudi-Arabian al-Qaidojen yhdistyvän Arabian niemimaalla kilvoittelua käyväksi järjestötukikohdaksi.
Toukokuussa 2012 al-Qaidan johtaja Aiman al-Zawahri nimitti al Vahišin al-Qaidan yleiseksi hallintojohtajaksi.
9. kesäkuuta 2015 Yhdysvallat murhasi al Vahišin lennokin tiputtamilla ammuksilla. 16 kesäkuuta Niemimaan al-Qaida ilmoitti, että al Vasiši oli kuollut pommituksessa. Hänen seuraajakseen valittiin Qasim al Raimi.
Vuoden 2018 talviparalympialaisten mitalitaulukko
Vuoden 2018 talviparalympialaisten mitalitaulukko. Maiden järjestys on ensin kultamitalien määrän mukaan, sitten hopea- ja lopuksi pronssimitalien mukaan. Jos tuon jälkeen maiden mitalimäärä on sama, maat ovat jaetulla sijalla aakkosjärjestyksessä. Tätä järjestämistapaa käyttävät Kansainvälinen olympiakomitea ja IAAF.
Miesten maastohiihdossa jaettiin kaksi pronssimitallia kahden kilpailijan saadessa täsmälleen saman ajan.
Janakkalan lukio
Janakkalan lukio on Janakkalassa sijaitseva lukio. Lukio syntyi, kun Tervakosken ja Turengin lukiot yhdistyivät 1.8.2013.
Yleislinjan lisäksi Turengin toimipisteessä toimii urheilulinja. Opiskelijoita lukiossa on yhteensä noin 250. Koulun rehtorina toimii Timo Hillman.
Turengin lukion toiminta alkoi vuonna 1960 perustetun Turengin yhteiskoulun yhteydessä. Lukion toiminta alkoi vuonna 1964, jolloin 26 opiskelijaa aloitti lukio-opintonsa. Keskiarvoraja lukioon oli 6,5. Lukio jakautui kahteen ryhmään, humanistiseen ja matemaattiseen. Humanistisella linjalla opiskeltiin erityisesti kieliä. Valikoimasta löytyi saksa, englanti ja latina. Matemaattisella linjalla opiskelu painottui matematiikkaan, jota opiskeltiin kahdeksan tuntia viikossa. Ryhmävalinnan lisäksi opiskelijat saivat valita opiskeltavaksi joko psykologian tai biologian.
Ensimmäiset ylioppilaat valmistuivat vuonna 1967. Tuolloin valmistuneita opiskelijoita oli 15. Valmistuneet oppilaat istuttivat päättäjäispäivän aamuna koulun pihaan itsenäisyyden kuusen, joka edelleen tänäkin päivänä sijaitsee ja kasvaa samaisella paikalla.
Vuonna 2009 Turengin lukiossa alkoi urheilulinja. Tuolloin opiskelunsa linjalla aloitti 12 opiskelijaa.
Tervakosken lukion toiminta alkoi myöskin Tervakoskelle vuonna 1947 perustetun yhteiskoulun yhteydessä. Lukio perustettiin vuonna 1962.
Janakkalan kunnanvaltuusto päätti kokouksessaan 14.1.2013, että Janakkalan kaksi lukiota yhdistetään hallinnollisesti. Janakkalan lukio perustettiin virallisesti 1.8.2013. Koulun rehtorina aloitti entisen Tervakosken lukion rehtori Sinikka Luoma (ent. Pulkkinen).
Katso Turengin yhteiskoulu
Katso Tervakosken yhteiskoulu
Janakkalan lukio jakoi Parolan lukion kanssa ensimmäisen sijan STT:n lukiovertailussa Kanta-Hämeen lukioista vuonna 2017. STT:n lukiovertailussa ylioppilastutkintomenestystä verrataan lukiolaisten lähtötasoon. Taasen Ylen tekemässä listauksessa, jossa lukiot listataan pelkän ylioppilastutkintomenestyksen perusteella, Janakkalan lukio sijoittui sijalla 72 ollen Kanta-Hämeen toiseksi paras.
Keskiarvorajat Janakkalan lukioon vuonna 2017 olivat Tervakosken toimipisteeseen 7,25, Turengin toimipisteeseen 7,0 ja urheilulinjalle 7,92.
The Conscious Daughters
The Conscious Daughters oli yhdysvaltalainen hip hop -duo San Franciscon lahden ympäristöltä Kaliforniasta, joka koostui Carla ”CMG” Greenestä ja vuonna 2011 menehtyneestä Karryl ”Special One” Smithistä. Duo allekirjoitti levytyssopimuksen Parisin levy-yhtiön Scarface Recordsin kanssa vuonna 1993 sen jälkeen, kun he olivat antaneet hänelle demokasetin yökerhossa. Paris julkaisi duon ensimmäisen studioalbumin "Ear to the Street".
The Conscious Daughters sai kotimaista suosiota julkaistessaan hittisinglen ”Somethin’ to Ride To (Fonky Expedition)” vuonna 1994. Pian tämän jälkeen he allekirjoittivat levytyssopimuksen Priority- ja EMI-levy-yhtiöiden kanssa ja julkaisivat toisen albuminsa "Gamers". Tämän jälkeen duo teki useita kollaboraatioita, projekteja ja televisioesiintymisiä, muun muassa suosituissa televisio-ohjelmissa "Rap City" ja "Soul Train" sekä suositulla televisiokanavalla MTV Jams.
10. joulukuuta 2011 Smith löydettiin kotoaan kuolleena. Hänen kuolinsyytään ei aluksi saatu selville, mutta arvioitiin johtuvan hänen keuhkoihin päätyneestä veritulpasta.
Esther Hayut
Esther Hayut (, s. lokakuu 1953) on israelilainen tuomari ja maan korkeimman oikeuden puheenjohtaja. Ennen nimitystään vuonna 2017 hän toimi korkeimman oikeuden tuomarina 15 vuotta. Puheenjohtajana hän voi toimia enintään vuoteen 2023, jolloin hän täyttää 70 vuotta ja joutuu jäämään eläkkeelle.
Hayut syntyi Herzliyassa, Tel Avivin hallintoalueen pohjoisosassa. Hänen vanhempansa olivat holokaustista selvinneitä, ja Hayut syntyi maahanmuuttajien leirillä. Hän opiskeli lakia Tel Avivin yliopistossa ja valmistui vuonna 1977. Hayut työskenteli juristi ja ministeri Haim Josef Zadokin yrityksessä vuosina 1977–1985, ja perusti sitten lakitoimiston miehensä David Hayutin kanssa. Vuodesta 1990 lähtien hän toimi tuomarina Tel Avivissa, ja vuonna 2003 hänet nimitettiin korkeimpaan oikeuteen. Tuomioistuimen puheenjohtajaksi hänet nimitettiin, kun hänen edeltäjänsä Miriam Naor saavutti pakollisen eläkeiän eli 70 vuotta. Hayut vannoi valansa 26. lokakuuta 2017. Hän on Israelin korkeimman oikeuden kolmas naispuolinen puheenjohtaja.
TUL:n jalkapallomestaruuskilpailut 1943
TUL:n jalkapallomestaruuskilpailut 1943 olivat 30. kertaa järjestetyt Työväen Urheiluliiton jalkapallomestaruuskilpailut. Mestaruuden voitti Tampereen Pallo-Veikot, joka kohtasi loppuottelussa Helsingin Kullervon. Jatkosodan vuoksi TUL:n mestaruudesta oli edellisen kerran pelattu vuonna 1940.
Helsingissä pelattu ensimmäinen loppuottelu päättyi jatkoajankin jälkeen tasatulokseen, vaikka TPV lähti otteluun seitsemällä varamiehellä. Uusintaottelu pelattiin kahden viikon kuluttua Tampereella. Sateen kastelemalla kentällä raskaissa olosuhteissa käyty ottelu päätyi TPV:n voittoon maalein 1–0.
Nää kaikki kertoo susta
Nää kaikki kertoo susta on Ida Paulin ja Kalle Lindrothin muodostaman duon esikoisalbumi, joka julkaistiin 9. maaliskuuta 2018. Albumi saavutti ennakkoon platinalevyyn oikeuttavan 20 miljoonan striimin rajan. Albumi nousi ensimmäisellä listaviikollaan Suomen virallisen albumilistan neljänneksi, ollen samalla viikolla kahdeksanneksi eniten myyty fyysinen äänite Suomessa. Toisella viikollaan se nousi albumilistan toiseksi.
Ennen albumin julkaisua siltä ehdittiin julkaista kuusi singleä, joista ensimmäinen (”Hakuammuntaa”) heinäkuussa 2016.
Ear to the Street
Ear to the Street on yhdysvaltalaisen hip hop -duon The Conscious Daughtersin esikoisalbumi, joka julkaistiin Priority Recordsin jakelemalla Scarface Recordsilla 30. marraskuuta 1993. Albumin tuotti rap-artisti Paris. "Ear to the Street" oli "Billboard"-musiikkilistoilla menestys, sijoittuen Top Heatseekers -listan sijalle 7., Top R&B/Hip-Hop Albums -listan sijalle 25. ja Billboard 200 -listan sijalle 126.
Roni Laasonen
Roni Oskari Laasonen (s. 12. syyskuuta 1994) on suomalainen salibandyn pelaaja. Kaudesta 2011–2012 hän edusti SalibandySeura Viikinkejä, joka pelasi Suomen korkeimmalla sarjatasolla Salibandyliigassa. Salibandyseurat SalibandySeura Viikingit ja Tapanilan Erä fuusioituivat kaudelle 2016–2017 uudeksi seuraksi nimeltä EräViikingit, jota Roni on edustanut kaudesta 2016–2017 lähtien
TUL Cup 1973
TUL Cup 1973 oli 34. kerran järjestetty Työväen Urheiluliiton jalkapallomestaruuskilpailu. Mestaruudesta pelattiin ensimmäistä kertaa sitten vuoden 1955, jolloin TUL:n ja Suomen Palloliiton sarjat yhdistettiin 1919 lähtien jatkuneen hajaannuksen jälkeen. Samalla otettiin käyttöön myös kilpailun nykyinen nimi. Turnaukseen osallistui 70 joukkuetta, joista alueellisten karsintojen jälkeen piirien parhaat pelasivat cup-systeemillä mestaruudesta.
Loppuottelussa Kemin Into voitti Suolahden Urhon maalein 5–0. Innon joukkueessa oli kaikkiaan 11 pelaajaa, jotka olivat edustaneet seuraa sen ainolla pääsarjakaudella vuonna 1970. Into voitti 1973 myös II divisioonan pohjoislohkon ja nousi sarjaporrasta ylemmäs.
Vuonna 1973 oli ensimmäistä kertaa jaossa kilpailun uusi kiertopalkinto "Sulo Penttilän malja". Metallityöväen Liiton lahjoittama palkinto nimettiin järjestön pitkäaikaisen puheenjohtajan Sulo Penttilän mukaan.
Kemin Into arvottiin suoraan puolivälieriin.
Kemin Innon pelaajat: Timo Haapa, Tuomo Haapa, Aatos Harju, Martti Hillervo, Olavi Kellokangas, Kari Kotkansalo, Risto Kovaniemi, Kari Malinen, Raino Manniala, Jarkko Markkio, Erkki Metso, Juhani Myllyoja, Olavi Niskanen, Jarmo Palonen, Tauno Piipponen, Jorma Pulkkinen, Jouko Rissanen, Markku Tainio; valmentajat: Timo Tainio, Kaarlo Salmi.
Tarja Roinila
Tarja Roinila (s. 1964) on suomalainen kääntäjä, kääntämisen opettaja, esseisti ja kolumnisti.
Roinila on opiskellut Helsingin yliopistossa romaanista filologiaa, espanjan kieltä ja kulttuuria, kirjallisuustieteitä ja filosofiaa. Hänen romaanisen filologian oppialaan kuuluva, vuonna 1988 valmistunut pro gradu -työnsä käsitteli Michel Tournierin romaanin "Gaspard, Melchior et Balthazar" tekstuaalista rakennetta.
Roinila on kääntänyt proosaa, runoutta ja filosofiaa espanjasta, ranskasta ja saksasta. Hänen ensimmäinen suomennostyönsä oli Juan Rulfon romaani "Pedro Páramo", jonka käännös julkaistiin elokuussa 1991. Roinilalle on myönnetty vuonna 2010 kääntäjien valtionpalkinto Thomas Bernhardin romaanien "Hakkuu" ja "Haaskio" suomennoksista, vuonna 2013 J. A. Hollon palkinto Maurice Merleau-Pontyn esseekokoelman suomentamisesta ("Filosofisia kirjoituksia", yhdessä Miika Luodon kanssa) ja vuonna 2016 Valtion kirjallisuustoimikunnan viisivuotinen taiteilijaprofessoriapuraha.
Arthur Wills
Arthur Wills OBE (s. 19. syyskuuta 1926) on brittiläinen säveltäjä ja urkuri. Hän toimi musiikin johtajana Elyn tuomiokirkossa vuosina 1958–90 ja Royal Academy of Musicin professorina 1964–92. Hän on pitänyt resitaaleja eri maanosissa ja tehnyt useita levytyksiä niin solistina kuin Elyn kuoron kanssa. Willsin sekulaariin tuotantoon kuuluu laulusarjoja ja "Winston and Julia" -ooppera. Hän on ollut myös tuottelias urkusäveltäjä.
Wills julkaisi kirjan "Organ" (1984), ja häneltä on myös ilmestynyt muistelmateos "Full with Wills" (2007).
Currarinon oireyhtymä
Currarinon oireyhtymä on perinnöllinen oireisto, joka aiheuttaa epämuodostumia ristiluussa, peräaukossa ja peräsuolessa. Samassa yhteydessä saattaa esiintyä teratooma etenkin ristiluun seudulla. Currarinon oireyhtymä periytyy autosomissa dominoivasti. Usein siihen liittyy ummetusta ja korostunut infektiotaipumus.
Currarinon oireyhtymä johtunee kromosomissa 7 sijaitsevan MNX1-geenin virheestä. Ensimmäisenä oireiston kuvasi Guido Currarino (1981).
X-Road
X-Road-ohjelmisto on tietoturvallinen integraatioratkaisu julkisen internetin yli tapahtuvaan tietojen vaihtoon. X-Roadin avulla voidaan siirtää tietoturvallisesti ja vakioidusti tietoja eri toimijoiden tietovarantojen ja palveluiden välillä. X-Road perustuu hajautettuun arkkitehtuuriin, mutta mukana olevien toimijoiden hallinnointi tapahtuu keskitetysti. X-Road varmistaa siirrettävän tiedon luottamuksellisuuden, eheyden ja aitouden tiedonsiirron osapuolien välillä.
X-Roadia käytetään Virossa kansallisen X-tee integraatioratkaisun ja Suomessa Suomi.fi-palveluväylän teknisenä alustana. X-Road mahdollistaa kahden sitä teknisenä alustana hyödyntävän integraatioratkaisun kytkemisen toisiinsa, jolloin organisaatioiden tarjoamien palveluiden hyödyntäminen integraatioratkaisujen välillä on mahdollista samalla tavalla kuin yksittäisen integraatioratkaisun sisällä. Suomi ja Viro ovat liittäneet kansalliset integraatioratkaisunsa toisiinsa 7.2.2018, joka mahdollistaa rajat ylittävän tiedon vaihdon maiden välillä.
Nordic Institute for Interoperability Solutions (NIIS) on Suomen ja Viron yhdessä perustama voittoa tavoittelematon organisaatio, joka on vastuussa X-Roadin ydinkomponenttien kehittämisestä. NIIS on vastuussa mm. seuraavista X-Road-ohjelmiston kehittämiseen liittyvistä kokonaisuuksista:
X-Road on alkujaan kehitetty Virossa Viron tietojärjestelmäviraston Estonian State Information Systems Department toimesta ja sen ensimmäinen versio otettiin Virossa käyttöön vuonna 2001.
X-Roadin lähdekoodi on julkaistu GitHub:issa MIT-lisenssillä ja on maksutta kenen tahansa vapaasti hyödynnettävissä.
X-Road on Viron tietojärjestelmäviraston Riigi Infosüsteemi Amet (RIA) rekisteröimä tuotemerkki.
Sutter Creek (Kalifornia)
Sutter Creek on kaupunki Amadorin piirikunnassa, Kalifornian osavaltiossa, Yhdysvalloissa. Kaupungin väkiluku oli vuoden väestönlaskennassa 2 501. Kaupungin pormestarina toimii nykyisin James Swift. Sutter Creek kuuluu Kalifornian 4. vaalipiirin, ja kongressin edustajainhuoneessa sitä edustaa republikaanisen puolueen Tom McClintock.
Xiaomi Redmi Note 4
Xiaomi Redmi Note 4 on Xiaomin 23. tammikuuta 2017 julkaisema älypuhelin, jossa on esiasennettuna Android 6.0 "Marshmallow" -käyttöjärjestelmä Xiaomin MIUI-käyttöliittymällä.
Xiaomi Redmi Note 4 -älypuhelimessa on 5,5-tuumainen näyttö Full HD-resoluutiolla.
Laitteesta löytyy Qualcomm Snapdragon 625 8953-prosessori. Laitteessa on 4 Gigatavua RAM-muistia ja 64 Gigatavua sisäistä muistia. Puhelimen muisti on laajennettavissa enintään 128 Gigatavun microSD-kortilla.
Laitteessa on 13 Megapikselin takakamera. Etukameran tarkkuus on puolestaan 5 Megapikseliä.
Videokuvaus voidaan tehdä 1080p (Full HD) -resoluutioilla 30fps.
Julkaisuhetkellä laitteessa oli esiasennettuna Android 6.0 "Marshmallow".
Myöhemmin laitteeseen on tullut päivitys Android 7.0 "Nougat" -versioon.
Molemmat versiot toimivat Xiaomin MIUI-käyttöliittymällä.
https://www.phonearena.com/phones/Xiaomi-Redmi-Note-4_id10212
Xiaomi Redmi Note 4 MTK
Xiaomi Redmi Note 4 MTK on Xiaomin elokuussa 2016 julkaisema älypuhelin, jossa on esiasennettuna Android 6.0 "Marshmallow" -käyttöjärjestelmä Xiaomin MIUI-käyttöliittymällä.
Xiaomi Redmi Note 4 MTK -älypuhelimessa on 5,5-tuumainen näyttö Full HD-resoluutiolla.
Laitteesta löytyy MediaTek Helio X20 MT6797-prosessori. Laitteessa on 3 Gigatavua RAM-muistia ja 64 Gigatavua sisäistä muistia. Puhelimen muisti on laajennettavissa enintään 256 Gigatavun microSD-kortilla.
Laitteessa on 13 Megapikselin takakamera. Etukameran tarkkuus on puolestaan 5 Megapikseliä.
Videokuvaus voidaan tehdä 1080p (Full HD) -resoluutioilla 30fps.
Julkaisuhetkellä laitteessa oli esiasennettuna Android 6.0 "Marshmallow" Xiaomin MIUI-käyttöliittymällä.
https://www.gsmarena.com/xiaomi_redmi_note_4_(mediatek)-8291.php
Onneli, Anneli ja nukutuskello
Onneli, Anneli ja nukutuskello on Marjatta Kurenniemen kirjoittama lastenromaani. Ensimmäinen painos julkaistiin 1984, ja sen on kuvittanut Maija Karma. Kirja on Onneli ja Anneli -sarjan neljäs osa. Se on myös osana yhteisniteessä "Onnelin ja Annelin kootut kertomukset". Lisäksi se on julkaistu Annu Valosen lukemana äänikirjana.
Ruusukujalla ollaan kevätpuuhissa. Tingelstiinan ja Tangelstiinan puutarhasta korjataan vappua varten ilmapallo- ja vappuhuiskasatoa. Vekotiitus puolestaan on saanut valmiiksi hienoimmain keksintönsä: nukutuskellon, jonka soitto vaivuttaa ihmiset uneen.
Kesää kohti mentäessä alkaa kuitenkin tapahtua ikäviä asioita. Joki haisee kamalalle, lapset saavat uituaan ihottumaa ja vedestä nousee kuolleita kaloja. Lisäksi Ruusukujalle marssii kolme työmiestä – pääylioikaisuinsinööri Oskari Oikotie sekä hänen apulaisensa Ville Virstaväärä ja Valtteri Vaaksavaara. Oikotie ilmoittaa Tingelstiinan ja Tangelstiinan talon ja puutarhan olevan uuden moottoritien linjalla. Ajomatkaa kaupungilta uudelle hajuvesitehtaalle on saatava lyhennettyä.
Ruusukujan asukkaat ovat huolestuneet joen tilasta, ja Onneli, Anneli sekä Pekki lähtevät veneellä tutkimaan joen yläjuoksua. Joen pilaantuminen johtuu hajuvesitehtaasta, joka laskee jätevettä suoraan jokeen. Lisäksi paljastuu, että koko hajuvesitehdas on huijausta, jolla on tarkoitus kerätä kaupunkilaisten rahat. Ruusukujalaiset eivät kuitenkaan jää toimettomiksi vaan päättävät pelastaa sekä joen että Tingelistangelis-puutarhan.
Xiaomi Redmi 4a
Xiaomi Redmi 4a on Xiaomin 11. marraskuuta 2016 julkaisema älypuhelin, jossa on esiasennettuna Android 6.0 "Marshmallow" -käyttöjärjestelmä Xiaomin MIUI-käyttöliittymällä.
Xiaomi Redmi 4a -älypuhelimessa on 5-tuumainen näyttö HD-resoluutiolla.
Laitteesta löytyy Qualcomm Snapdragon 425 8917-prosessori. Laitteessa on 2 Gigatavua RAM-muistia ja 16 Gigatavua sisäistä muistia. Puhelimen muisti on laajennettavissa enintään 128 Gigatavun microSD-kortilla.
Laitteessa on 13 Megapikselin takakamera. Etukameran tarkkuus on puolestaan 5 Megapikseliä.
Videokuvaus voidaan tehdä 1080p (Full HD) -resoluutioilla 30fps.
Julkaisuhetkellä laitteessa oli esiasennettuna Android 6.0 "Marshmallow" Xiaomin MIUI-käyttöliittymällä.
https://www.phonearena.com/phones/Xiaomi-Redmi-4a_id10351